AARHUS: Det skal være slut med ulovligt parkerede biler i områder med beboerparkering.

Derfor tester Aarhus Kommune i november et nyt og højteknologisk våben i kampen mod ulovlig parkering.

Våbnet er en grøn kassecykel med to kameraer, der i fart kan scanne nummerplader på begge sider af vejen. Og så bliver det pludseligt både hurtigere og lettere at identificere de biler, som ikke har tilladelse til at parkere i beboerzonerne. Det er i hvert fald teorien.

Byrådet har allerede besluttet at lave flere områder med beboerparkering inden for Ringgaden i løbet af 2019 og 2020, og når disse ændringer træder i kraft, kan teknologien blive en stor hjælp.

Håbet er, at byens p-vagter med den nye teknologi hurtigere kan dække hele boligkvarterer. Det skal være med til at sikre, at det er århusianerne selv, som får glæde af beboerparkering.

- Hvis beboere i midtbyen skal opleve en reel forskel ved beboerparkering og få lettere ved at finde en p-plads i hverdagen, kræver det en indsats fra vores side. Forhåbentligt kan denne teknologi gøre det lettere for os at hjælpe århusianerne, siger Bünyamin Simsek (V), rådmand for Teknik og Miljø.